google/wiki40b huggingface dataset:
Jeff Jarrett

Jeff Jarrett (g. 1967 m. balandžio 14 d.) – amerikiečių profesionalusis imtynininkas.
2002 m. Jeffas Jarrettas su savo tėvu Jerry Jarretu įkūrė profesionaliųjų imtynių federaciją Total Nonstop Action Wrestling (TNA). Jeffas Jarrettas ne tik kovoja TNA, bet taip pat yra TNA viceprezidentas.
Kunigiškis (Molėtai)

Istorija

1905 m. Kunigiškio arba Noliškio vienkiemyje gyveno Bražėnas. Pats vardas gali būti gerokai senesnis, nes 1683 m. Suginčiuose užrašytas Adomas Kunigėnas, o netolimame Grybauskų kaime – 1686 m. Sofija Kunigienė ir Mykolas Kunigėnas.
Atogrąžų ciklonas

Atogrąžų ciklonas arba tropinis ciklonas – didelės galios ciklonas, sausumoje ir jūroje padarantis didelių nuostolių. Pagal Boforto skalę, atogrąžų ciklonu laikomas toks vėjas, kurio greitis nemažesnis nei 30 m/s. Kartais uraganas nusiaubia milžiniškas, kelių šimtų kilometrų skersmens teritorijas. Atogrąžų ciklono metu kyla smarkios liūtys arba retais atvejais pūga, pasitaiko viesulai. Atogrąžų ciklonai būdingi atogrąžų kraštuose ir susidaro virš įšilusių jūrų ir vandenynų (todėl dažniausiai kyla vasaros pabaigoje).

Tropinių ciklonų pavadinimų kilmė

Skirtinguose pasaulio kraštuose atogrąžų ciklonas turi skirtingus pavadinimus: Šiaurės Amerikos atogrąžų ciklonams apibūdinti naudojamas žodis uraganas, Rytų Azijoje – taifūnas, o Indijos vandenyne – tiesiog ciklonas.
Pavadinimas uraganas kilo nuo majų vėjo ir ugnies dievo Hurakano. Taifūnas pavadintas pagal graikų mitinį milžiną Tifoną arba pagal kinų k. žodį daifung, reiškiantį didelius vėjus.

Atogrąžų ciklonų tipai

Galingiausi tropiniai ciklonai siautėja Karibų jūros regione, Okeanijoje, Indijos vandenyno pakrantėse, Rytų Azijoje. Pasaulyje pražūtingiausiu laikomas Bholos ciklonas, 1970 m. nusinešęs daugiau nei 300 tūkstančių gyvybių Bangladeše. Dėl smarkiai paplūstančių upių ir didelio žmonių tankumo Gangos deltos regione ciklonai būna itin pražūtingi. Daugiausiai nuostolių padaręs tropinis ciklonas yra Katrina, 2005 m. nusiaubęs pietryčių JAV, padaręs žalos už 81,2 mlrd. $ ir pražudęs 1836 žmones. Pats smarkiausias užfiksuotas tropinis ciklonas yra taifūnas Tipas 1979 m. siautęs Ramiojo vandenyno šiaurės vakaruose. Jo slėgis siekė 870 mbar, o vėjo greitis 310 km/h. Ilgiausiai trukusiu ir daugiausiai nukeliavusiu tropiniu ciklonu yra laikomas uraganas Džonas, 1994 m. kilęs Ramiajame vandenyne, 500 km nuo Meksikos krantų, pasiekęs Havajus, klajojęs po vandenyną, ir galiausiai priartėjęs prie Aliaskos. Šis uraganas truko 31 dieną ir įveikė 13 tūkst. km atstumą.
Mokslininkai teigia, kad padidėjęs CO₂ kiekis atmosferoje, vedantis į klimato atšilimą, turi įtakos uraganų dažnumui ir stiprumui.

Atogrąžų ciklonų stiprumas

Saffiro-Simpsono skalė
Priklausomai nuo intensyvumo tropiniai ciklonai skirstomi į 5 kategorijas. Pagrindiniai požymiai, lemiantys jų stiprumą, yra vėjo greitis ir griaunamoji jėga.
1 kategorija: vėjo stiprumas siekia 33-44 m/s.
2 kategorija: vėjo stiprumas siekia 45-51 m/s.
3 kategorija: vėjo stiprumas siekia 52-61 m/s.
4 kategorija: vėjo stiprumas siekia 62-73 m/s.
5 kategorija: vėjo stiprumas viršija 74 m/s.
Šiaurinėse platumose uraganais yra vadinamos stiprios, didelę teritoriją apimančios vėjo audros. Šie „uraganai“ nėra tapatūs su tropiniais ciklonais. Pastaraisiais metais Lietuvoje siautė uraganai Anatolijus (1999 m.) ir Ervinas (2005 m.).
Futuhas ibn Dunas

Futuhas ibn Dunas (m. 1063 m.) – penktasis Magravų dinastijos Maroko sultonas, valdęs nuo 1060 m. iki 1063 m. Futuhas ibn Dunas buvo Duno ibn Hamamo sūnus.

Istorija

Mirus Dunui ibn Hamamui, sostą paveldėjo jo vyriausias sūnus Futuhas, bet nesutarimai su kitu broliu virto karu. Fesas buvo padalintas į dvi dalis, jo gyventojai pasidalino į dvi priešiškas stovyklas. Anarchija truko beveik trejus metus, kol žuvo brolis. 1062 m. sultonas Futuhas buvo išvytas iš Feso Chamadidų dinastijos (Hammadid) sultono Bulugino ibn Mahometo (Buluggin ibn Muhammad ibn Hammad). 1063 m. Futuhas ibn Dunas valdžią perdavė pusbroliui Muansarui. Futuho valdymo metai yra Almoravidų dinastijos veržimosi į šalį pradžia. 1062 m. Almoravidai įkūrė Marakešą.
Judėjimas už Tibeto nepriklausomybę

Judėjimas už Tibeto nepriklausomybę – judėjimas, kurio tikslas – atkurti istorinį Tibetą, sudarytą iš 3 tradicinių provincijų – Amdo, Khamo ir U-Cango, kaip nepriklausomą valstybę. Judėjimui vadovauja svetur (ypač Indijoje) gyvenantys tibetiečiai, palaikomi kai kurių asmenų ir organizacijų. Tarp palaikytojų didžiąją dalį sudaro JAV ir Europos įžymybės, taip pat kai kurie ne tibetietiškos kilmės Tibeto budizmo išpažinėjai. Kokiu mastu ir kiek pasekėjų šis judėjimas turi pačiame Tibeto AR ir kitose tibetiečių apgyvendintose zonose KLR viduje, sunku įvertinti, nes nėra gerai žinoma. Lietuvoje taip pat veikia Tibeto laisvės rėmimo judėjimo iniciatyvinė grupė.
Tibeto nepriklausomybės judėjimo tikslas skiriasi nuo tibetiečių dvasinio lyderio Dalai Lamos XIV paskelbto tikslo. Po 2008 m. vykusių neramumų Tibete Dalai Lama pakartojo siekiąs ne nepriklausomybės, o tik didesnės autonomijos Tibetui Kinijos sudėtyje.

Įžymybių parama ir Laisvės koncertai

Paris Hilton yra viešai pareiškusi apie savo paramą šiam judėjimui, teikia paramą ir labdaros koncertus aplink Niujorką. Britų komikas Raselas Brendas savo laidoje BBC Radio 2 taip pat ne kartą yra minėjęs apie paramą šiam judėjimui. Ričardas Giras yra vienas aktyviausių šio judėjimo palaikytojų ir net pirmininkauja Tarptautinės Kampanijos už Tibetą direktorių tarybai.
Pajūrio žemuma

Pajūrio žemuma – Baltijos pakrantės žemuma Lietuvoje ir Latvijoje; šiaurėje ji siekia Estiją, pietuose siaurėjančiu ruožu įsiterpia tarp Nemuno deltos žemumos ir Žemaičių aukštumos.
Pajūrio žemumos plotis Kuršo pusiasalio ir Vidžemės pakrantėje 2-3 km, prie Rygos 45-50 km, Lietuvoje 20-40 km. Žemumą sudaro 3 išilginiai paviršiaus ruožai: Baltijos pakrantės smėlingos jūrinės terasos, susiformavuios Baltijos ledynuotojo ežero, Joldijos jūros, Anciliaus ežero, Litorinos jūros ir dabartinės, Postlitorininės jūros metu, moreninis kalvagūbris ir moreninio priemolio (prie Rygos – smėlio) lyguma. Latvijos dalyje yra jūrinės kilmės ežerų, pelkių. Pakrantės ruožas apaugęs pajūrio pušynais ir pajūrio smėlių augalais, kitur – dirbamoji žemė, pievos.
Neipiras

Istorija

Vietovė nuo seno buvo apgyvendinta maorių, 1769 m. spalį čia lankėsi Džeimsas Kukas. Miestas kurtis pradėjo nuo 1854 m., buvo pavadintas britų generolo Čiarlzo Džeimso Neipiro garbei. 1931 m. Neipirą visiškai suniokojo žemės drebėjimas.
Užtiltė

Istorija

Tarybiniais metais Užtiltė buvo Dusetų valstybinio žirgyno centrinės gyvenvietės dalis.

Pavadinimo kilmė

Užtiltės pavadinimas susiformavo pagal tai, kad kalbant nuo Dusetų miesto pusės, ji yra už tilto per Šventąją, t. y. užtiltė.
Skruzdėlės

Informacija

Nešdamos svorį, skruzdėlės sprandu išlaiko pusiausvyrą. Skruzdėlių gebėjimą panešti įspūdingą svorį lemia ne tik jėga, bet ir technika bei pusiausvyra. Kembridžo universiteto mokslininkų grupė nustatė, kad galva ir sprandu skruzdėlės reguliuoja šiaudo pasvirimo laipsnį, kol randa tinkamą atramos tašką. Taip šiaudą jos gali nunešti labai toli – daugiau nei 100 metrų.

Mityba

Skruzdėlės minta mišriu maistu. Gyvūninės kilmės maistas – vabzdžiai, vorai, šimtakojai, sraigės. Augalinę maisto dalį sudaro sėklos, vaisiai, minkšti ūgliai, lipčius, nektaras ir kt.
August Macke

Biografija

Augustas Makė gimė 1887 m. vasario 3 d. Mešedėje. Apie 1899 m. A. Makės šeima apsigyveno Bonoje. 1903 m. mokykloje jis susitiko Elisabeth Gerhardt, būsimą žmoną, kuri turėjo turtingus tėvus. Jos šeima rėmė A. Makę. 1904−1906 m. jis mokėsi Diuseldorfo dailės akademijoje. 1907 m. lankėsi Paryžiuje ir buvo įtakotas impresionistų kūrybos, pradėjo juos imituoti. 1907 m. pabaigoje A. Makė mokėsi Berlyne pas Lovis Corinth, kuris buvo vienu pagrindinių vokiečių impresionistų. A. Makė po to kelis kartus lankėsi Paryžiuje, 1909 m. susipažino su A. Matiso ir kitų fovistų kūriniais, pradėjo naudoti ryškesnes, nenatūralias spalvas, plačius potėpius. Tais pat metais jis susitiko Francą Marką Miunchene. Abu tapytojai dirbo kartu išvystydami labiau abstraktų ir ryškių spalvų ekspresionistinį stilių. 1911 m. A. Makė prisijungė prie tapytojų grupės „Mėlynasis raitelis“, kurią įkūrė Vasilijus Kandinskis ir Francas Markas.
Skirtingai nuo kitų ekspresionistų, A. Makė labiau vaizdavo žmones, pavyzdžiui, „Trys mergaitės valtyje“ (1911). Vienijo įvairias įtakas, nuo prancūzų avangardistų iki tradicinių vokiečių tapytojų. 1912 m. A. Makė susitiko Roberą Delonė, kuris dirbo kubizmo spalvinga atmaina − orfizmu, ir A. Makės kūryboje atsirado kubistinių elementų. 1914 m. A. Makė keliavo su P. Klė į Tunisą, nutapė šios šalies vaizdų naudodamas ryškias grynas spalvas. Augustas Makė žuvo Pirmojo pasaulinio karo metu 1914 m. rugsėjo 26 d. Perthes-les-Hurlus km. vietovėje Marnos departamente Prancūzijoje. Palaidotas senosiose Bonos kapinėse. Jis paliko apie 600 aliejinių paveikslų, maždaug tiek pat akvarelių ir apie 9000 piešinių.
Antonijus Mykolas Pacas

Biografija

Lietuvos magnatų Pacų giminės atstovas, herbo „Gozdava“ savininkas. Polocko kašteliono Kristupo Konstantino Paco (m. 1725) sūnus nuo antros santuokos su Barbora Oginskaite.
Jiezno ponas. 1750 metais Antanas Mykolas Pacas gavo Lietuvos didžiojo raštininko pareigybę. 1754 gavo Lietuvos armijos pulkininko laipsnį. 1764 metais tapo Lietuvos didžiosios kunigaikštystės generalinės konfederacijos nariu.
1757 m. rugpjūčio 3 d. Antanas Mykolas Pacas Varšuvoje buvo apdovanotas Baltojo erelio ordinu. 1757 m. rugpjūčio 28 d. gavo ordiną iš Lenkijos karaliaus Augusto III Vetino rankų.
Alfons Maria Stickler

Alfonsas Štikleris (Alfons Maria Stickler, g. 1910 m. rugpjūčio 23 d. Noinkirchene - m. 2007 m. gruodžio 12 d.) – SDB, kurijos kardinolas emeritas.
Kardinolas Alfonsas Štikleris gyvena Romoje ir (po to, kai mirė Nyderlandų kardinolas Johannes Willebrands 2006 m. rugpjūčio 2 d.) buvo vyriausias gyvas Katalikų Bažnyčios kardinolas.
All I Really Want to Do

Albumo informacija

Po „Sonny & Cher“ singlo „I Got You Babe“ sėkmės Bono nusprendė išgarsinti savo žmoną kaip solo artistę ir prodiusavo jos pirmąjį solo albumą. Tai buvo Cher pirmasis pilnas albumas nuo prieš tai išleistų dviejų nesėkmingų singlų: „Ringo, I Love You“, išleisto kaip Bonnie Jo Mason ir „Dream Baby“ išleisto kaip Cherylin. „All I Really Want to Do“ sudarantys koveriai yra to meto rokenrolo dainos su liaudies muzikos priemaišomis, kurios skyrėsi nuo tuo pat metu egzistavusio dueto „Sonny & Cher“ stiliaus ir įrašų.
„All I Really Want to Do“, kaip ir debiutinis „Sonny & Cher“ albumas „Look at Us“, sudarytas iš daugelio koverių. Cher perdainavo tris Bob Dylan parašytas ir atliktas dainas: „All I Really Want to Do“, „Blowin' In the Wind“ ir „Don’t Think Twice, It’s All Right“. Albume yra ir Sonny Bono parašyta daina „Needles and Pins“, 1963 m. išgarsinta britų grupės „The Searchers“. Albume taip pat yra Ray Davies daina „I Go To Sleep“, vėliau tapusi grupės „The Pretenders“ hitu Jungrinėje Karalystėje ir dainos „See See Rider“ Bono, Greene ir Stone versija. Kiti koveriai yra „She Thinks I Still Care“, „The Bells of Rhymney“ ir „Come and Stay With Me“. Cher taip pat įrašė dainą „I’m Gonna Love You“, parašytą Sonny Bono. Daina buvo išimta iš albumo ir vėliau panaudota antroje singlo „All I Really Want to Do“ plokštelės pusėje. 1967 m. daina buvo įtraukta į garso takelio albumą „Good Times“, išleistą „Sonny & Cher“.
1992 m. šis ir kitas Cher studijinis albumas „The Sonny Side of Chér“ įrašų kompanijos „EMI“ buvo perleistas CD formatu, kuriame buvo visos dainos iš abiejų albumų. 1995 m. „EMI“ perleido šią versiją su albumu „Cher“. Paskutinė albumo versija buvo išleista įrašų kompanijos BGO Records 2005 m. tik Jungtinėje Karalystėje. Originalus „All I Really Want to Do“ albumas toks, koks yra, vis dar neišleistas kaip kompaktinis diskas.

Singlai

Iš albumo buvo išleistas tik vienas singlas. Daina „All I Really Want to Do“ pasiekė 15-ąją vietą tope Billboard Hot 100 ir 9-ąją Jungtinės Karalystės singlų tope. „All I Really Want to Do“ buvo pirmoji Cher oficialiai išleista daina ir pirmasis solo hitas. Singlas taip pat pateko į Kanados, Nyderlandų ir Švedijos singlų topus. Sonny Bono parašyta daina „Dream Baby“ kaip singlas buvo išleista 1964 m., pasivadinus pseudonimu Cherylin.
Virginijus Dambrauskas

Biografija

LR Finansų ministerijos Muitinės departamento Muitinės informacinių sistemų centro Programų skyriaus vyriausiasis inspektorius. 
Korespondenciniais šachmatais žaidžia nuo 1978 metų.  Nuo 1993 metų tarptautinis korespondencinių šachmatų meistras (ICM). Lietuvos korespondencinių šachmatų federacijos Viceprezidentas. 
Vedęs. Turi dvi dukras. Abi šachmatininkės: Vilma Dambrauskaitė (g. 1985 m.), LGM, Jurgita Dambrauskaitė (g. 1990 m.), LIM.
Faizabadas (Afganistanas)

Istorija

Miestas vadintas Jauz Gun iki 1680 m. dėl riešutų ("jauz") apylinkėse. Vėliau pavadinimas pakeistas į Faizabadą, kuris reiškia "Dieviškos palaimos buveinė", kai Mohamedo rūbas buvo atgabentas į miestą. Teigiama, kad jį atgabeno Muhammad Shaykh Ziya ir Shaykh Niyaz po to, kai Wais Quran jį atgabeno į Balchą.
Tuo metu Faizabadas tapo Badachšano sostine vietoj Mundžano.
Čatamo sąsiauris

Čatamo sąsiauris (angl. Chatham Strait) – siauras sąsiauris Aleksandro salyne (pietų Aliaska, JAV). Skiria Čigačiovo ir Baranovo salas vakaruose nuo Admiraliteto ir Kuiu salų rytuose. Sąsiaurio ilgis 240 km, 5-16 km pločio, gilus.
1775 m. pietinę sąsiaurio dalį pasiekė ispanų jūrininkas Chuanas Fransiskas de la Bodega ir pavadino Ensenada del Principe. 1786 m. keliautojas Žanas Fransua Laperūzas jį pavadino Čirikovo įlanka. Dabartinį pavadinimą 1794 m. suteikė Džordžas Vankuveris Čatamo 1-ojo erlo Viljamo Pito garbei.
Romualdas Rimkus

Biografija

1986 m. baigė Lietuvos žemės ūkio akademiją, inžinierius – mechanikas. UAB R. Rimkus ir KO direktorius.
2002 m. Liberalų demokratų partijos, 2006 m. partijos Tvarka ir teisingumas (liberalai demokratai) narys.
2003–2007 m. ir nuo 2007 m. Plungės rajono savivaldybės tarybos narys.
Sutuoktinė Rita, vaikai Adomas, Agnė.
Mary McDonnell

Biografija

Gimė Vilksberyje, Pensilvanijoje, užaugo Itakoje, Niujorko valstijoje. Baigusi Niujorko valstijos universitetą ir dramos mokyklą prisijungė prie prestižinės Rytų pakrantės „Ilgosios prieplaukos“ teatro trupės, su kuria dirbo 20 metų. Turi vyrą aktorių Rendlį Melą, du vaikus – Oliviją ir Maiklą. Aktorė laikosi liberalių pažiūrų.
1980 m. pelnė Obio apdovanojimą už vaidmenį pjesėje „Netrikdomas gyvenimas“. Brodvėjuje vaidino pjesėse „Execution of Justice“, „The Heidi Chronicles“ ir „Summer and Smoke“.
Po 21 metų teatro ir televizinio darbo, 1990 m. pirmą kartą suvaidino kine – Amerikos kolonistų palikuonę, užaugintą sijų, – Kevino Kostnerio filme „Šokis su vilkais“. Tuokart vaidindama sekso scenoje su Kevinu Kostneriu nervingai atsisakė pirminio scenarijaus.
Už vaidybą gavo „Oskaro“ nominaciją. 1992 m. už vaidmenį filme „Passion Fish“ buvo nominuota antrąkart.
Televizijoje pradėjo vaidinti nuo 1980 m., kai buvo pasiūlytas vaidmuo populiarioje muilo operoje „As the World Turns“. 1984 m. kartu su Džordžu Kluniu ir Eliotu Guldu trumpai vaidino „Ligoninės priimamojo“ parodijoje „E/R“. 2001 m. su Džordžu Kluniu vaidino NBC „Ligoninės priimamajame“; nominuota „Emmy“. 2008–2009 m. seriale „Grei anatomija“ epizodiškai vaidino chirurgę Virdžiniją Dikson, turinčią Aspergerio sindromą.
2004 m. gavo vieną pagrindinių reguliarų Lauros Roslin vaidmenį seriale „Galaktikos kovos“.
Įrodymai

Įrodymai – faktiniai, kuriais remiantis teisės normų nustatyta tvarka gali būti konstatuojama, kad yra aplinkybių, pagrindžiančių teisinius bei kitokius faktus, svarbius teisenai, taip pat kitokiems teisiniams santykiams – prievoliniams (sutartiniams, įstatyminiams) ir kt.
Įrodymai itin svarbūs yra ne tik teismo proceso metu, bet ir ikiteisminių santykių srityje. Konstatuoti duomenis kaip įrodymus gali įvairūs subjektai. Teisenos metu tai gali būti teismas ar kitos jurisdikcinės institucijos, struktūros (arbitražas, trečiųjų teismas), kompetentingi asmenys (prokuroras, teismo antstolis, notaras). Prievolinių santykių srityje įrodomąją reikšmę turinčius duomenis kaip įrodymus pripažįsta, aiškina, pateikia santykių šalys.
Platonizmas

Platonizmas – idealistinės filosofijos kryptis, kuri apima įvairias Platono teorijos modifikacijas. Visos platonizmo atmainos, besiskirdamos konkrečiu turiniu bei problematika, yra paremtos Platono idėjos, kaip konstruktyvaus loginio visos tikrovės principo, prielaida.
Pirmieji Platono pasekėjai labiau stengėsi pajungti jį kitoms tuo metu paplitusioms filosofijos tendencijoms, o ne plėtoti Platono filosofijos turinį. Maždaug I a. pr. m. e. susiformavęs stoiškasis platonizmas (žymus jo atstovas yra Poseidonijas) yra viena autentiškiausių platonizmo atmainų. Ilgainiui iš antikinio platonizmo stoicizmo tendenciją išstūmė Aristotelio šalininkai, kurie mėgino sintetinti Platono ir pitagoriškai interpretuoto Aristotelio idėjas (Antiochas, Amonijas Sakas). Tokiu būdu buvo sudaromos sąlygos atsirasti idealizme vienai įtakingiausių platonizmo atmainų – neoplatonizmui. Per jį Platono idėjos pirmiausia pasiekė viduramžių scholastinę filosofiją. Jos istorija pasižymi platonizmo ir aristotelizmo priešprieša.
Platonas turėjo įtakos ir panteistinėms renesanso bei naujųjų amžių filosofinėms sistemoms (1428 m. į Veneciją buvo atgabenti graikiški Platono tekstai). Platonizmo metodologija žymu klasikiniame vokiečių idealizme.
Jonas Akelis

Jonas Akelis (g. 1972 m. lapkričio 10 d. Vilniuje) – auditorius, finansų vadybininkas, „Ernst & Young Baltic“ vadovas.

Biografija

1990–1995 m. Vilniaus universiteto Ekonomikos fakultete studijavo ekonomiką, diplomuotas ekonomistas. 1995–2001 m. licencijuotas auditorius (Association of Chartered Certified Accountants, Didžioji Britanija). Baigė įvairius kursus bei programas Baltijos, Skandinavijos šalyse, Nyderlanduose, D. Britanijoje, JAV.
Nuo 1992 m. UAB „Arthur Andersen“ auditoriaus asistentas, partneris, nuo 2002 m. UAB „Ernst & Young Baltic" prezidentas, audito partneris, Audito skyriaus vadovas Baltijos šalyse (įmonių grupės metinė apyvarta ~170 mln. Lt, 2009 m.), Lietuvos auditorių rūmų prezidiumo narys, tarptautinės licencijuotų auditorių asociacijos („Association of Chartered Certified Accountants") narys.
Žmona Irena.
Sant'Ivo alla Sapienza

Šv. Ivo Sapiensos bažnyčia (it. Sant'Ivo alla Sapienza) – Romos universiteto (La Sapienza) bažnyčia, kuri pastatyta 1642−1650 m. laikotarpyje pagal Frančesko Borominio projektą. Tai vienas iš garsiausių Borominio ir Europos baroko architektūros kūrinių.

Istorija

Ten, kur stovi dabartinė Šv. Ivo bažnyčia, nuo XIV a. buvo Romos universiteto koplytėlė. XVI a. antroje pusėje Romos universiteto įstaiga buvo pradėta koncentruoti vienoje vietoje. Popiežiaus Grigaliaus XIII nurodymu architektas Džakomas dela Porta apjuosė universiteto rūmų sparnus dviaukšte kolonada. Kiemas tarp sparnų užsibaigė ties universiteto koplyčia. Visi projektai nebuvo baigti, nes 1602 m. Džakomas dela Porta mirė. 1641 m. popiežius Urbonas VIII užsakė architektui Frančeskui Borominiui vietoj koplytėlės sukurti pilnavertę bažnyčią. Ji buvo dedikuota teisininkų globėjui Šv. Ivui. Statybos vyko 1642−1650 m. laikotarpiu. Dėl to, kad bažnyčia turėjo įsilieti į jau esamą architektūrinį ansamblį, jos fasadas yra išlenktas į vidų, o dviejų aukštų langai harmonizuoja su universiteto rūmų sparnų arkadomis.
Bažnyčios kupolo spiralinis papuošimas galbūt turi analogijų su popiežiaus tiara pažymint, kad bažnyčios statybos yra popiežiaus užsakymas. Bažnyčios viduje yra 18 pilorių. Kompoziciškai Frančeskas Borominis sukūrė architektūrinę konstrukciją taip, tarsi bažnyčios sienos kiltų iš grindų plano ir pereitų į kupolą (arba tai galima vertintis atvirkščiai − kaip judėjimą nuo kupolo žemyn). Šv. Ivo Sapiensos bažnyčia laikoma vienu iš baroko architektūros šedevrų. Po darbų bažnyčios viduje, ji pašventinta 1660 m. Altorinį bažnyčios paveikslą, kuriame vaizduojamas Šv. Ivas, sukūrė Pietras da Kortona. Šiuo metu Sapiensos rūmuose yra Italijos valstybinis archyvas.
Papieviai

Istorija

Kaime aptiktas laivinis kovos kirvis leidžia teigti, kad pirmieji gyventojai Papieviuose pasirodė prieš 3,5 tūkst. metų.
Papievių kaimas susiformavo XVI a., valakų reformos metu. Jo valstiečių dvasiniu gyvenimu iš pradžių rūpinosi Salantų, o nuo XVII a. vidurio – Kartenos parapijos kunigai. Apie 1776 m. pastačius bažnyčią Šateikiuose, jie buvo priskirti jos globai.
1846 m. Papieviuose buvo 10 sodybų. XIX a. antroje pusėje kaimas priklausė Aleksandravo, tarpukariu – Stropelių seniūnijai. 1923 m. kaime buvo 16 ūkių. 1938 m. pravesta žemės reforma, kurios metu kaimas išskirstytas į vienkieminius ūkius.
Po karo iš Papievių ištremta Augustino Drungilo 4 asmenų šeima, kurios galva mirė tremtyje. 1950 m. Papieviai buvo prijungti prie Salantų rajono Šateikių apylinkės, kuri 1959 m. priskirta Plungės rajonui. Pradėjus steigti kolūkius, valstiečių žemės prievarta buvo prijungtos prie Šalyno tarybinio ūkio, kuris vėliau pavadintas Šateikių tarybiniu ūkiu. Sovietmečiu kaime buvo atidaryta neilgai veikusi pradinė mokykla, kurioje 1958 m. mokytojavo Jadvyga Čiuldaitė ir Vlada Onaitytė.
Kaime gimė agronomas, pedagogas, visuomenės veikėjas Juozas Duoblys (1904–1975).
Uldukas

Išvaizda

Uldukas yra naminio karvelio dydžio. Nuo jo skirasi pilku antuodegiu, per sparną einančia neištisine tamsia juostele. Patinas melsvai pilkas, kartais nugara rusvo atspalvio. Gerklė ir kūnas rausvi, o apykaklė žalsvo atspalvio. Didžiosios plasnojamosios plunksnos rudos, mažosios – pilkos. Uodega pilka, gale plati juoda juosta. Snapas gelsvas, pamatinė dalis raudona. Kojos tamsiai raudonos. Rainelė tamsiai ruda. Patelės apdaras blausesnis, kūno viršus rusvesnis. Jaunikliai dar blausesnės spalvos, be blizgančios žalios apykaklės. Pūkinis apdaras retas, pūkai šiurkštūs, gelsvai rusvi.

Paplitimas

Eurazijoje paplitęs nuo Atlanto pakrantės iki Obės aukštupio. Šiaurėje arealas siekia Botnijos įlanką, Onegos ežerą, Kamos vidurupį. Pietuose arealas tęsiasi iki šiaurinio Kazachstano, Uralo, Volgos žemupio, Užkaukazės, Mažosios Azijos, Viduržemio jūros pakrančių. Izoliuota arealo dalis apima Tian Šanį, Altajaus vakarinę dalį, Amudarjos slėnį. Gyvena ir šiaurės vakarų Afrikoje. Žiemoja pietinėse ir vakarinėse arealo dalyse.
XX a. pradžioje uldukų Lietuvoje buvo daug, bet vėliau jų sumažėjo. Įrašytas į Lietuvos raudonąją knygą.
Senica Pietrašė

Istorija

Nuo XIX a. pabaigos kaimas priklausė Senicos bajorkaimiui, Dmochi Glinkų valsčiui, Čiževo Šv. Apaštalų Petro ir Povilo parapijai. 1827 m. kaime buvo 6 namai ir 49 gyventojai. 1921 m. kaime buvo 9 namai ir 46 gyventojai, iš kurių 25 vyrai ir 21 moterys.
Inocentas XII

Biografija

Gimė pietinės Italijos Spinazolla mieste aristokratų šeimoje. Mokėsi Romos jėzuitų kolegijoje. Dirbo popiežiaus Urbono VIII rūmuose, vėliau nuncijumi Florencijoje, Vienoje ir Lenkijoje, inkvizitoriumi Maltoje. 1681 m. popiežius Inocentas XI jį paskyrė Neapolio arkivyskupu ir Romos šv. Pankratijaus bazilikos kardinolu. Mirus Aleksandrui VIII, konklava tik po penkių mėnesių svarstymų, kaip kompromisinę figūrą tarp Šventosios Romos imperijos ir Prancūzijos siūlytų kandidatūrų, išrinko A. Pignatelli. Iškart po išrinkimo Inocentas XII labai griežtai pasmerkė Bažnyčioje paplitusį nepotizmą, o 1692 m. išleista bule Romanum decet pontificem apribojo popiežių teisę suteikti kardinolo titulus giminaičiams bei pasipelnymą iš Bažnyčios nuosavybės, ją nuomojant dvasininkų giminaičiams. Popiežiaus valstybėje reformavo Bažnyčios teisingumo sistemą. Užsienio politikoje bendradarbiavo su Prancūzija, po Karolio II mirties, palaikė Burbonų kandidatūrą į Ispanijos sostą. Palaidotas Šv. Petro bazilikoje.
Nuosprendis (1991 filmas)

Turinys

Filmas sąlyginai sudarytas iš dviejų dalių.
Pirmojoje pasakojama apie architektą Lorenco, kuris lieka naktį muziejuje su studente vardu Sandra. Nakties metu jiedu fiziškai suartėja, po ko Lorenco prisipažįsta turintis raktus. Rytą mergina paduoda jį į teismą, apkaltindama išprievartavimu ir neteisėtu laisvės atėmimu, tuo tarpu architektas ginasi tuo, kad mergina pati norėjo sueities, be to, nebuvo jokių prievartos žymių.
Antroji filmo dalis – tai kaltinimą palaikančio prokuroro dvejonės dėl proceso ir jo paties veiksmų teisingumo.